Frank Aaen (EL), 2010-04-23:
Grunden til, at vi er kommet hertil i dag, er en meget beklagelig udvikling, hvor danske myndigheder i årevis undlod at retsforfølge udenlandske spilleselskaber, der i strid med danske regler annoncerede i Danmark.
De gjorde det på tv, de gjorde det på busser, og de gjorde det overalt i vores samfund.
På den måde begyndte man også at tage markedsandele fra Danske Spil og øge hele spillekulturen i Danmark.
Jeg synes, det var meget beklageligt, at danske myndigheder ikke håndhævede det eksisterende forbud imod reklamer for udenlandske selskaber for på den måde at kunne holde spilleudviklingen i Danmark under kontrol i stedet for at lade det være noget, som nu i højere grad skal kontrolleres af udenlandske selskaber.
Jeg kan godt undre mig over, at man ikke for længst har indført sådan en ordning, altså at man forbød de selskaber at reklamere i Danmark, som ikke havde ret til at sælge spil i Danmark.
Jeg ved selvfølgelig godt, hvorfor man ikke gjorde det, for det blev jo rejst flere gange her i Folketinget og andre steder, altså hvorfor man tillod den ulovlige reklamering.
Det skete jo udelukkende, fordi regeringen var bange for at kunne tabe en retssag om udenlandske selskabers ret til at annoncere og markedsføre sig i Danmark.
Til det vil jeg sige: Hvorfor bøje sig for frygten for en retssag?
Det så jeg ikke nogen begrundelse for.
Jeg synes, man skulle have sagt, at det her er en beskyttelse af danske borgere, og at det er en beskyttelse af finansieringen af en masse kultur- og idrætsinstitutioner i Danmark.
Så kunne man have taget retssagen, og så kunne man have tabt den - det kan ske med alle retssager - men man kunne også have vundet den og på den måde i hvert fald have fået sat et spørgsmål på dagsordenen i EU, nemlig om det er EU-regler, der skal bestemme, hvordan spiludbud udbredes i Europa.
For det er det næste principielle: Hvorfor skal EU bestemme over, hvordan der spilles i Danmark?
Der er spillemuligheder nok med Danske Spil, og de udvidede det hele tiden, men det kunne vi dog holde under en vis regulering.
Men når det nu er eksploderet i den grad, som det er sket, og man jo ikke kan se noget som helst i fjernsynet uden at skulle belemres med alle mulige pokerannoncer, eller når man kan se, at der på bussernes sider er store annoncer – hvad ved jeg – og på den måde sker endnu mere udbredelse af spil, så vil jeg sige, at det burde man nok have sloges noget mere imod.
Dels fordi det øger faren for ludomani, dels fordi jeg synes, at det var en urimelig bøjen sig for, at EU skal regulere også det marked.
Der er mange ting, det kan være fornuftigt at regulere internationalt, men hvordan man spiller på heste og væddeløb og lottokuponer og klasselotteri i Danmark, det mener jeg altså ikke er et anliggende, som skal reguleres internationalt.
Så sker der selvfølgelig det, at når man ikke gør noget, så vinder dem, der har pengene og kan tjene penge.
Derfor er vi så kommet i den situation, at Danske Spil bliver presset hårdt, at indtægterne til staten og dermed også til det kulturelle og idrætsmæssige trænges, og derfor har det jo været indlysende, at der ville ske noget på området på et tidspunkt.
Det er så det, vi ser nu.
Jeg kan også godt forstå hensigten med lovforslaget, nemlig i den nye situation at prøve at skabe en vis form for regulering af spillemarkedet og samtidig altså sikre de indtægter, vi tidligere havde fra spil.
Men om vi endeligt siger ja til lovforslaget, er vi ikke nået frem til endnu.
Og det er en afvejning af, hvor meget det her er med til at udbrede ludomani, og hvor meget det er med til at mindske ludomani.
Så det må jo afvente – det er jo en af de tykkere sager, vi har fået til behandling her i Folketinget – at vi har fået den gennemtygget ordentligt.
Så vil jeg sige noget til sidst om det der med at lave en lov, der gør det muligt måske endda administrativt at lukke hjemmesider, fordi de tilbyder spil, der ikke har licens i Danmark.
Jeg vil bare sige, at det altså er et område, vi skal være meget forsigtige med.
Det kan være andre ting, men i det hele taget er det med at gå ind og lukke medier, herunder hjemmesider, ikke noget vi skal fremme.
Så er det altså noget, vi skal undgå.
Derfor vil jeg også gerne, som jeg hørte andre sige, se frem til, at man finder en måde at begrænse spil uden licens på, uden at man skal åbne op for, at man kan indføre kinesiske metoder i form af lukning af hjemmesider.